b'\n_START_ARTICLE_\nUmjetne suze\n_START_SECTION_\nKemija\n_START_PARAGRAPH_\nPripravci umjetnih suza sadr\xc5\xbee tzv. lubrikante, tvari koje podmazuju povr\xc5\xa1inu oka i stabiliziraju suzni film, kao \xc5\xa1to su karboksimetil-celuloza, hidroksipropil-metilceluloza i hidroksipropil-celuloza. Osim toga, sadr\xc5\xbee vodu, soli i polimere, ali nedostaju im proteini koji su normalan sastojak pravih suza . Pacijenti koji ih koriste \xc4\x8de\xc5\xa1\xc4\x87e od jednom u tri sata trebali bi izabrati vrstu umjetnih suza bez konzervansa ili pak s posebnim nenadra\xc5\xbeuju\xc4\x87im konzervansima.\n_START_SECTION_\nU\xc4\x8dinci\n_START_PARAGRAPH_\nPrimjena umjetnih suza svakih nekoliko sati mo\xc5\xbee pru\xc5\xbeiti privremeno olak\xc5\xa1anje od tegoba suhog oka. Hidroksipropil-celuloza stabilizira prekornealni suzni film (tj. tanak sloj suza na povr\xc5\xa1ini ro\xc5\xbenice koji ro\xc5\xbenicu \xc4\x8dini glatkom i prozirnom), \xc4\x8dini ga debljim, te produ\xc5\xbeuje trajnost suznog filma.\n_START_SECTION_\nUpotreba\n_START_PARAGRAPH_\nUmjetne suze obi\xc4\x8dno su prvi lijek u lije\xc4\x8denju suhog oka. Dok je u bla\xc5\xbeim slu\xc4\x8dajevima potrebna primjena do \xc4\x8detiri puta na dan, te\xc5\xa1ki slu\xc4\x8dajevi zahtijevaju agresivnije lije\xc4\x8denje, kao \xc5\xa1to je kapanje umjetnih suza deset do dvanaest puta na dan. Gu\xc5\xa1\xc4\x87e umjetne suze mogu se koristiti u te\xc5\xbeim slu\xc4\x8dajevima; lo\xc5\xa1e im je svojstvo to \xc5\xa1to izazivaju privremeno zamu\xc4\x87enje vida.\n_START_SECTION_\nMjere opreza\n_START_PARAGRAPH_\nKapi koje se koriste za lije\xc4\x8denje crvenih o\xc4\x8diju mogu u\xc4\x8diniti o\xc4\x8di jo\xc5\xa1 su\xc5\xa1ima. Razlog je taj \xc5\xa1to sastojci koji stiskaju krvne \xc5\xbeilice spojnice i \xe2\x80\x9eizbjeljuju\xe2\x80\x9c oko, takozvani vazokonstriktori, ujedno smanjuju lu\xc4\x8denje suza. Kod no\xc5\xa1enja mekih i polutvrdih kontaktnih le\xc4\x87a treba koristiti posebne kapi za le\xc4\x87e, jer neke vrste kapi mogu sadr\xc5\xbeavati sastojke koji o\xc5\xa1te\xc4\x87uju kontaktne le\xc4\x87e.\n_START_SECTION_\nSporedni u\xc4\x8dinci, interakcije i kontraindikacije\n_START_PARAGRAPH_\nMogu\xc4\x87i ne\xc5\xbeeljeni u\xc4\x8dinci karboksimetil-celuloze i drugih sli\xc4\x8dnih lubrikanata su bol u oku, iritacija, produ\xc5\xbeeno crvenilo i smetnje vida. Pojavi li se neki od ovih u\xc4\x8dinaka, trebalo bi prestati koristiti umjetne suze koje su ih izazvale. Ne\xc5\xbeeljeni u\xc4\x8dinci hidroksipropil-celuloze su hiperemija, fotofobija, ljepljivost trepavica, nelagoda i nadra\xc5\xbeaj oka. Dugotrajna upotreba konzervansa prisutnih u nekim umjetnim suzama mo\xc5\xbee na\xc5\xa1tetiti o\xc4\x8dima. Umjetne suze za sad nemaju prijavljenih interakcija s drugim lijekovima. Jedina dokumentirana kontraindikacija za primjenu umjetnih suza je preosjetljivost na neki od njihovih sastojaka.\n_START_SECTION_\nUpotreba u veterini\n_START_PARAGRAPH_\nUmjetne suze su dio lokalne terapije suhog konjunktivitisa \xc5\xbeivotinja, kao pasa, ma\xc4\x8daka i konja.'